

Kutse andmine on osa kutsesüsteemist. Kutsesüsteem on inimeste tööalase kompetentsuse hindamise
ja tunnustamisega seotud tegevuste kogum. Kutsesüsteemi osad on kutsestandardite koostamine,
kutse andmise korraldamine ja kutseregistri haldamine.
Kutsesüsteemi eesmärkideks on:
• toetada Eesti töötajate konkurentsivõimet - töötajad on kompetentsed, neil on edukaks tegevuseks
vajalikud teadmised, oskused, vilumused ja hoiakud;
• olla tugistruktuuriks haridussüsteemile - kutsealasele tegevusele suunatud õppe sisu ja kvaliteet
vastab tööturul nõutavale;
• aidata kaasa inimeste kompetentsuse hindamisele ja tunnustamisele olenemata, kus ja kuidas
õppimine on toimunud;
• muuta kutsed riigisiseselt ja rahvusvaheliselt võrreldavaks.
Kutsesüsteem on vajalik, et õppe- ja koolitusasutused teaksid, milliste oskuste ja teadmistega töötajaid
tööturul vajatakse ning mida on vaja õpetada. Tööandjal on aga võimalus kutsesüsteemi abil oma
töötajate oskusi hinnata ja tõsta.
Koolilõpetajate ja töötajate kompetentsuse vastavusse viimiseks tööturul nõutavaga selgitatakse koos
vastaval kutsealal tegutsevate tööandjate ja töötajatega välja edukaks töötamiseks vajalik
kompetentsus. Igale kutsele koostatakse kutsestandard. Kutsestandardite abil luuakse võimalused
kompetentsuse hindamiseks, mida nimetatakse kutse andmiseks. Kutsestandardeid kasutatakse ka erinevate
koolituskavade väljatöötamisel.
Kui isikul on olemas kõik vastavas kutsestandardis kirjeldatud oskused ja teadmised, siis selle tõenduseks
väljastatakse talle kutsetunnistus.
Kutsekoja kodulehelt saab teavet kutsesüsteemi vajalikkusest ja kasulikkusest.
Kutsesüsteemi toimimist reguleerib 1. septembril 2008 kehtima hakanud kutseseadus.
Kutsesüsteemi arendamise ja hoidmisega tegeleb Kutsekoda - vt. lisaks www.kutsekoda.ee.
Personalitöö valdkonna kutsestandardis on kinnitatud viis alljärgnevat taset:
Personalitöötaja I - EKR tase 3
Personalitöötaja II - EKR tase 4
Personalispetsialist III - EKR tase 5
Personalijuht IV - EKR tase 6
Personalijuht V
Kutsestandard sisaldab vastava taseme kutsekirjeldust ning nõudeid haridusele, teadmistele, oskustele, kogemustele, väärtushinnangutele ja isikuomadustele.
Kutsestandard aitab luua selguse valdkonna ametikohtade töö sisu ja vastutuse erinevuse osas, tõsta ameti väärtust organisatsioonides ja ühiskonnas ning toetada personalitöötajate konkurentsivõimet tööjõuturul.
Kutsestandard aitab ühtlustada ja tõsta personalitööalase hariduse ja täiendkoolituse taset ning korrastada tööjõuturgu.
Eesti Personalitöö Arendamise Ühing PARE on personalitöövaldkonna kutse andja Eestis.
Kutse andja staatus annab PAREle õiguse korraldada personalitöövaldkonna kutseeksameid ja väljastada kutsetunnistusi.
Kasutusvõimalused
- Personalitöötajate, -spetsialistide ja -juhtide jaoks annab standard ja omandatud kutsetunnistus selguse saavutatud taseme osas ning võimaldab planeerida edasist arengut ja karjääri.
- Tööandjatel ja personalijuhtidel on võimalus kutsestandardist lähtuda sobivate teadmiste ja oskustega töötajate värbamisel, ametijuhendite koostamisel ja töötajate täienduskoolituse planeerimisel.
- Personalitöö valdkonna õpilastele annab kutsestandard informatsiooni vajalike teadmiste ja oskuste osas.